初釀
作者：呂南公
朝代：宋

paragraphs: 歲稔穀價卑，家家有新釀。
諸鄰皆屢醉，吾舍只空盎。
封書乞餘米，故舊不我相。
淹旬乃分酬，如憊始賜杖。
搔然且湛熾，督迫薪火旺。
衰遲念盃觴，伺立久骯髒。
夜聞觱沸韵，側枕屢欣暢。
朝來見浮蛆，喜氣愈豪壯。
槽端乍流瀝，指面已淫漾。
肴蔬故稀荒，被服稍質當。
無賓與酬酢，引滿自東向。
須臾就醺酣，豈藉紅粉唱。
人生但能醉，此外何足望。
憂勤欲奚爲，一譽抵千謗。
瓶罌幸未竭，吾盞且頻康。
迴思冷醒時，愁寂可懲創。
隔牆聞酨氣，涎活復嗟悵。
非無畢公心，堅壁詎窺傍。
如今粗沾給，後得戒初喪。
太息富貴間，平生易遺忘。